Már el is ítélték a mentők autóit megrongáló külföldieket
A bíróság pénzbüntetést szabott ki a brit turistákra.
Ahogy korábban megírtuk, kapatos külföldiek rongálták meg az Országos Mentőszolgálat munkatársainak parkoló autóit Budapest V. kerületében, a Markó utcai Mentőpalota előtt: felmásztak és végigsétáltak rajtuk.

A vádirat szerint a kocsik lemezfelületei behorpadtak, az egyik autó fényezése meg is repedt. A vádlottak összesen öt járművet rongáltak meg, 2 255 756 forint kárt okoztak. Mindketten elismerték a bűnösségüket, és lemondtak a tárgyaláshoz való jogukról.

Az ügyészség pénzbüntetés kiszabását indítványozta. A védelem a lehető legenyhébb büntetés kiszabását kérte a bíróságtól, mivel védencei

  rendezett családi körülmények között élő, rendes brit egyetemisták, akik "megvadultak az alkoholtól", de beismerték és megbánták tettüket,

valamint már a nyomozás során együttműködtek a hatóságokkal.

A vádlottak az utolsó szó jogán kifejezték őszinte megbánásukat. A bíróság mindkét férfit fejenként 450 ezer forint pénzbüntetés megfizetésére ítélte, valamint rendelkezett a bűnügyi költségek viseléséről is.

Az ítéletet az ügyészség, a vádlottak és a védelem is tudomásul vette, így az jogerős.

A két brit ügyében öt nap alatt született ítélet. A rendőrség korábban az elkövetők felkutatására külön nyomozócsoportot állított fel, amely hétfő délután elfogta az egyik feltételezett elkövetőt a VII. kerületben, később pedig egy társát is előállították. Az ügyészség gyorsan vádat is emelt ellenük, csütörtökön pedig bíróság elé álltak.
Mentőpalota mentők rongálás Országos Mentőszolgálat ítélet pénzbüntetés V. kerület Markó Utca